b'\n_START_ARTICLE_\nPchenjanas\n_START_SECTION_\nIstorija\n_START_PARAGRAPH_\nPchenjanas yra vienas seniausi\xc5\xb3 Kor\xc4\x97jos miest\xc5\xb3 ir sostini\xc5\xb3. Kai kurie tyrin\xc4\x97tojai tapatina j\xc4\xaf su legendine Ko\xc4\x8dioson valstyb\xc4\x97s sostine Asadal, ta\xc4\x8diau dauguma visgi link\xc4\x99 teigti, kad Pchenjanas \xe2\x80\x93 tai tuometin\xc4\x97s Ko\xc4\x8dioson vakarin\xc4\x97s dalies Pon\xc4\x8dioson sostin\xc4\x97 Vangomsong (kor. \xe7\x8e\x8b\xe5\x84\x89\xe5\x9f\x8e/\xec\x99\x95\xea\xb2\x80\xec\x84\xb1 Wanggomsong), pagal legendas \xc4\xafkurta jau 2333 m. pr. m. e._NEWLINE_III a. pr. m. e. Vangomsong tapo viso Ko\xc4\x8diosono sostine, ir \xc5\xa1is laikotarpis susij\xc4\x99s su did\xc5\xbeiausia valstyb\xc4\x97s ekspansija, kol 109 m. pr. m. e. Han Kinija jos neu\xc5\xbekariavo. Tuomet Pchenjane buvo \xc4\xafkurtas kin\xc5\xb3 administracinis centras Lelang (kor. \xe6\xa8\x82\xe6\xb5\xaa Nangnang)._NEWLINE_Kin\xc5\xb3 vald\xc5\xbeiai 313 m pabaig\xc4\x85 padar\xc4\x97 Kogurio valstyb\xc4\x97, kuri u\xc5\xbe\xc4\x97m\xc4\x97 Lelang, o 427 m. \xc4\x8dia perk\xc4\x97l\xc4\x97 sostin\xc4\x99 i\xc5\xa1 Kuknesong, prad\xc4\x97dama u\xc5\xbekariavimus pietuose._NEWLINE_Po to, kai 668 m. Kogurio pralaim\xc4\x97jo Sillai, ir Kor\xc4\x97ja buvo padalinta tarp Sillos ir Palh\xc4\x97s, Pchenjanas atsid\xc5\xabr\xc4\x97 ant abiej\xc5\xb3 valstybi\xc5\xb3 ribos. Miestas buvo labai apleistas iki 918 m., kol naujai \xc4\xafsik\xc5\xabrusi Korio valstyb\xc4\x97 neatkariavo \xc5\xa1i\xc5\xb3 teritorij\xc5\xb3. Tada Pchenjanas atgim\xc4\x97 ir stipriai suklest\xc4\x97jo._NEWLINE_Nors nuo tada iki \xc5\xa0iaur\xc4\x97s Kor\xc4\x97jos susik\xc5\xabrimo jis niekada nebebuvo tikr\xc4\x85ja Kor\xc4\x97jos sostine, ta\xc4\x8diau tai buvo svarbiausias miestas Kor\xc4\x97jos \xc5\xa0iaur\xc4\x97je. Iki \xc4\x8cioson dinastijos \xc4\xafsik\xc5\xabrimo jis buvo vadinamas Vakar\xc5\xb3 sostine (kor. \xe8\xa5\xbf\xe4\xba\xac/\xec\x84\x9c\xea\xb2\xbd Sogyong), o v\xc4\x97liau buvo Phyongan provincijos administracinis centras._NEWLINE_1945 m., \xc5\xa0iaur\xc4\x97s Kor\xc4\x97j\xc4\x85 okupavus Taryb\xc5\xb3 S\xc4\x85jungai, Pchenjanas tapo laikin\xc4\x85ja sostine. Jis buvo nusiaubtas Kor\xc4\x97jos karo, o susik\xc5\xabrus \xc5\xa0iaur\xc4\x97s Kor\xc4\x97jai \xe2\x80\x93 atstatytas kaip jos sostin\xc4\x97.\n_START_SECTION_\nDabartinis Pchenjanas\n_START_PARAGRAPH_\nPchenjanas ne kart\xc4\x85 buvo nuniokotas kar\xc5\xb3, buvo atstatytas daug kart\xc5\xb3, dabar yra gerai suplanuotas miestas, kuriame yra gra\xc5\xbei\xc5\xb3 park\xc5\xb3 ir sod\xc5\xb3, pla\xc4\x8dios al\xc4\x97jos ir prospektai, dideli daugiabu\xc4\x8diai namai. 1946 m. \xc4\xafkurtas Kim Ir Seno universitetas, yra Kim Hiong\xc4\x8diko universitetas, Kim \xc4\x8ceko politechnikos institutas, Pchenjano medicinos institutas, 1952 m. \xc4\xafkurta moksl\xc5\xb3 akademija. Taip pat yra centrin\xc4\x97 biblioteka, Pchenjano teatras. I\xc5\xa1lik\xc4\x99 \xc5\xa1iek tiek senov\xc4\x97s miesto sien\xc5\xb3, I a. pr. m. e. siekiantys kapai, budist\xc5\xb3 \xc5\xa1ventyklos, bronzin\xc4\x97 legendinio \xc5\xbeirgo statula, Kor\xc4\x97jos centrinis istorijos muziejus, dail\xc4\x97s men\xc5\xb3 muziejus. Miesto panoramose dominuoja mil\xc5\xbeini\xc5\xa1ko 2011 m. pabaigto statyti, bet niekada taip ir neatidaryto, Ryugyong vie\xc5\xa1bu\xc4\x8dio siluetas.\n_START_SECTION_\nTransportas\n_START_PARAGRAPH_\nPchenjane taupant elektr\xc4\x85 ir didinant darbo viet\xc5\xb3 skai\xc4\x8di\xc5\xb3, miesto vald\xc5\xbeia nusprend\xc4\x97 samdyti moteris, kurios gal\xc4\x97t\xc5\xb3 dirbti vidury sankry\xc5\xbeos ir reguliuot\xc5\xb3 transporto priemoni\xc5\xb3 eism\xc4\x85. \xc5\xa0i\xc5\xb3 Pchenjano eismo reguliuotoj\xc5\xb3 darbas \xc5\xa0iaur\xc4\x97s Kor\xc4\x97joje yra skiriamas prie teis\xc4\x97saugos srities._NEWLINE__NEWLINE_Mieste taip pat veikia vienas i\xc5\xa1 pigiausi\xc5\xb3 pasaulyje (vienas bilietas kainuoja apie pus\xc4\x99 euro cento) dviej\xc5\xb3 linij\xc5\xb3 metropolitenas, va\xc5\xbein\xc4\x97ja tramvajai, troleibusai. Autobusus Pchenjane pamatysite retai, nes \xc5\xa1alyje tr\xc5\xabksta degal\xc5\xb3.'